વિસાવદર તાલુકાનાં રાજપરા ગામે રહેતા જાયદાબેન ભીખુશા રફાઇ (ઉ.વ.૩૦) નામની મહિલાનાં પતિ ભીખુશા રફાઇએ લાલુ મેર નામનાં શખ્સની વિધિનું કામ કરી આપ્યું હતું. જેમાં રૂા. ૩ લાખની ઉઘરાણી કરતા શનિવારે સાંજે નાસીર રહીમ, પોપટ મકરાણી, બાલુ મેર સહિતનાં ૭ શખ્સો મહિલાને ત્યાં ઘસી ગયા હતાં. બાદમાં આ શખ્સોએ હુમલો કરી મહિલાનાં રૂા. ૯૦ હજારની કિંમતનાં સોનાના ચેનની લૂંટ ચલાવી જાયદાબેનને કપાળના ભાગે છરી ઝીંકીને નાસી ગયા હતાં. આ અંગે મહિલાએ વિસાવદર પોલીસમાં ફરિયાદ નોંધાવી હતી જે અંગે પોલીસ કોઇ કાર્યવાહી કરે તે પહેલાં રવિવારે સાંજે નાસીર રહીમ, પોપટ મકરાણી, થારૂ મકરાણી અને ત્રણ અજાણ્યા શખ્સો જાયદાબેનની વાડીએ ઘસી ગયા હતા. જયાં આ શખ્સોએ હવામાં બંદુકમાંથી ફાયરીંગ કર્યું હતું. તેમજ ચાર બાઈકને આગ ચાંપી મકાનમાં તોડફોડ મચાવી હતી, તેમજ એક બાઇકમાં તોડફોડ કરીને એક બગી પણ સળગાવી દઈને ઘરમાં તોડફોડ કરી કુલ 15 લાખનું નુકશાન કરીને પાંચેય શખ્સો મહિલાના પતિ ભીખુશા રફાઇનું અપહરણ કરી ગયા હતાં. આ બનાવના પગલે રાજપરા ગામમાં ભયનો માહોલ છવાઈ ગયો હતો. બીજી બાજુ હુમલખોરોના આતંકના પગલે ફકીર પરિવારમાં ફફડાટ વ્યાપી ગયો છે. આ અંગેની જાણ થતાં વિસાવદરથી પોલીસ કાફલો ઘસી ગયો હતો અને મહિલાની બીજી ફરીયાદ લઇ ધોરણસરની કાર્યવાહી કરી હતી.